CAREI+LT

Oraşul Carei se găseşte în partea de sud-vest a judeţului Satu Mare, într-o regiune de câmpie şi este binecuvântat cu acea frumuseţe liniştită a micilor oraşe din Transilvania, care reunesc în fiinţa lor amestecul a trei naţiuni.

Multe s-ar putea scrie despre această localitate, a cărei nume (villa Karul) apare într-un document datat din 1320 (deşi întemeierea ei este anterioară acestei date). Însă, aici voi vorbi despre castelul şi despre parcul din Carei (două entităţi care au sfârşit prin a se contopi una în cealaltă, dând acestui oraş un farmec şi o poezie aparte). Istoria a reţinut faptul că, în anul 1482, Karoly Laszlo a construit o casă întărită. Construcţia castelului a stârnit împotrivirea nobililor din comitatul Sătmar, şi doar intervenţia regelui Matei Corvin a putut potoli conflictul. Zona era adesea atacată de turci, motiv pentru care Karoly Mihaly a întărit cu ziduri puternice construcţia existentă. Cetatea a jucat un rol important de-a lungul secolelor al XVII-lea şi al XVIII-lea. Ea a suferit transformări succesive, ajungând, treptat, să fie transformată în castelul pe care îl cunoaştem şi îl iubim cu toţii în zilele noastre.

La începutul secolului al XVIII-lea, a existat aici o frumoasă grădină în stil baroc. Grădinarul Bode Gyorgy a fost cel chemat să amenajeze în jurul castelului o grădină englezească. La data respectivă (1790), grădina era dotată şi cu o seră. Stăpânii lui au dorit ca să fie aduse numeroase plante exotice pentru a înfrumuseţa locul. În anul 1890, grădina a primit forma pe care o cunoaştem astăzi, aici existând 208 specii şi subspecii de plante arborescente. Acesta a fost motivul pentru care, în anul 1982, locul a fost declarat parc dendrologic ocrotit.

Revenind la castelul din centrul oraşului Carei, mai pot adăuga faptul că acesta găzduieşte instituţii culturale: muzeul şi biblioteca oraşului. Tot aici, se organizează numeroase expoziţii şi simpozionul internaţional patronat de Dorothea Fleiss cu al ei "d.fleiss & east-west artists".